«Си хабзэубзыху жэрдэм»
КъБР-м и Парламентым и Унэм щагъэлъэпIащ «Си хабзэубзыху жэрдэм» еянэ урысейпсо щIалэгъуалэ зэпеуэм и япэ Iыхьэм къыщыхэжаныкIахэр. Абы и къызэгъэпэщакIуэр УФ-м и Къэрал Думэмрэ «Интеграция» жылагъуэ зэгухьэныгъэмрэщ.
Парламентым и унафэщI Чеченов Ануар зэIущIэр къыщызэIуихым жиIащ щIалэгъуалэм я зэфIэкIыр здынэсыр къэпщытэнымкIэ зэпеуэхэр IэмалыфIу зэрыщытыр, арщхьэкIэ илъэс къэс ирагъэкIуэкI апхуэдэ Iуэхугъуэм мы гъэм хэтыну жэрдэм зыщIахэр куэдкIэ зэрынэхъмащIэм зэригъэгузавэр.
ЦIыху 40-м я лэжьыгъэхэр къагъэлъэгъуати, абыхэм ящыщу еджапIэ зэмылIэужьыгъуэхэм щIэс щIалэгъуалэ 17-мрэ абыхэм ядэлэжьа щIэныгъэ унафэщI 12-мрэ я цIэ къраIуащ. Япэ увыпIэхэр къэзыхьа ныбжьыщIэхэм ящыщу цIыхуиплIыр зэпеуэм и етIуанэ Iыхьэм хэтынущ.
Чеченовым и псалъэхэм къыхигъэщащ зэхьэзэхуэм адэкIэ хэтыну Iэмал зыгъуэтахэм ди республикэр къэралпсо утыкум екIуу къыщагъэлъэгъуэну зэрыщыгугъыр.
Парламентым Егъэджэныгъэмрэ щIэныгъэмкIэ и комитетым и унафэщI Дадэ МуIэед псалъэ щратым, къытеувыIащ иджы къагъэлъэгъуа лэжьыгъэхэр бжыгъэкIэ мащIэми, адрей илъэсхэм елъытауэ, я мыхьэнэкIэ нэхъыфI зэрыхъуар.
КъБР-м и Парламентым и УнафэщIым и къуэдзэ Саенкэ Татьянэ къызэхуэсахэр къыхуриджащ 2013 гъэм Хабзэубзыху IэнатIэм къыхилъхьа зэпеуэхэм жыджэру хэтыну.
ЩIалэгъуалэ IуэхухэмкIэ, жылагъуэ зэгухьэныгъэхэмрэ хъыбарегъащIэ IэнатIэхэмкIэ комитетым и Iэтащхьэ Хьэщхъуэжь Татьянэ зи зэфIэкI къэзыгъэлъэгъуа щIалэгъуалэм ехъуэхъуа нэужь, жиIащ гъащIэм къыщыхъухэм ехьэлIа я Iуэху еплъыкIэр ящIэну зэригуапэр. IуэхуфIхэм я жэрдэмщIакIуэу щытыну, абыхэм жыджэру хэтыну къыхуриджащ.
Зэпеуэм къыщыхэжаныкIахэм — щIыхь тхылъхэр, абыхэм я унафэщIхэм фIыщIэ тхылъхэр иратащ. ИужькIэ псоми зэгъусэу сурэт зытрагъэхащ.
Щомахуэ Залинэ.
Сурэтыр Тикаевэ
ФатIимэ трихащ.
